**A Klinikai Központ Betegellátásáért Emlékérem**
**Kanyári Zsolt**

Kanyári Zsolt főorvos 1990-ben a Debreceni Orvostudományi Egyetemen szerezte meg általános orvosdoktori diplomáját. 1994-ben általános sebészetből, 2000-ben pedig gasztroenterológiából tett sikeres szakvizsgát. 1990-ben a Sebészeti Klinikán kezdte meg gyógyító tevékenységét.

Kanyári Zsolt főorvos kiemelkedő szakmai eredményeket ért el a gasztroenterológiai sebészet és a laparoszkópia területén. Tudományos és szakmai érdeklődése kiemelten az emésztőszervi rosszindulatú daganataiban szenvedő páciensek diagnosztikájára és korszerű kezelésére, a gasztroenterológiai és koloproktológiai sebészet szakmaterületeire irányul, továbbá a vesetranszplantációban is aktív szerepet vállal.

Kanyári Zsolt főorvos a Klinikai Központ közelmúltban indult robotsebészeti programjában is kiemelkedő szerepet vállal, ezzel is öregbítve intézményünk ismertségét és elismertségét és hozzájárulva a betegellátás színvonalának emeléséhez.

Mindezen példaértékű gyógyító tevékenysége mellett az oktatói és kutatói munkára is kiemelt hangsúlyt fektet, jelentősen segítve a jelen és a jövő generációinak képzését, a sebészeti szakterület töretlen fejlesztését.

Kanyári Zsolt főorvos úr évtizedes kimagasló szakmaisággal végzett, áldozatos klinikai szerepvállalását a Debreceni Egyetem Klinikai Központjának Vezetősége, a Klinikai Központ Betegellátásáért Emlékéremmel ismeri el.